स्तम्भवृत्ति के दो अन्य गौण भेद भी हैं. श्वास को बाहर ही रोक देना बाह्यस्तम्भवृत्ति (बाह्यकुम्भक) है जो रेचकपूर्वक होती है तथा श्वास को भीतर ही रोक देना अन्त:स्तम्भवृत्ति (अन्त:कुम्भक) है जो पूरकपूर्वक होती है. अन्त:स्तम्भवृत्ति की तुलना में बाह्यस्तम्भवृत्ति अधिक लाभकारी होती है. यही कारण है कि “रेचक व बाह्यकुम्भक” का अभ्यास अपेक्षाकृत अधिक किया जाता है. अधीरता (nervousness) को तत्काल दूर करने हेतु इन दोनों का प्रयोग किया जाता है. शास्त्रों में भी रेचक व बाह्यकुम्भक का ही अधिक उल्लेख प्राप्त होता है. मूलबन्ध, उड्डीयान बन्ध व जालन्धर बन्ध भी बाह्यकुम्भक के साथ ही लगाए जाते हैं. अधीरता व कामवेग के नियन्त्रण हेतु मूलबन्ध को सर्वाधिक प्रभावी कहा गया है. मूलबन्ध लगाए बिना पूरक व अन्त:कुम्भक करने से इन ४ व्याधियों की शक्यता होती है – हर्निआ, स्वप्नदोष, अर्श (बवासीर) व हृदयाघात. अत: प्राणायाम का अभ्यास आरम्भ करने के पूर्व बन्धों का अभ्यास अनिवार्य है.